ÚRAD VLÁDY SLOVENSKEJ REPUBLIKY
               sekcia vládnej legislatívy

								 Na rokovanie vlády SR
								 Dňa  18. augusta  2004								           K materiálu č.17568/2004
						 		 K bodu č. 52

      S T A N O V I S K O

k návrhu zákona o doplnkovom dôchodkovom sporení a o zmene a doplnení niektorých zákonov

	I.

      Návrh zákona o doplnkovom dôchodkovom sporení a o zmene a doplnení niektorých zákonov predkladá na rokovanie  vlády Slovenskej republiky minister práce, sociálnych vecí a rodiny Slovenskej republiky Ľudovít Kaník na základe Plánu legislatívnych úloh vlády Slovenskej republiky na rok 2004. 

	II.
 
       Predloženým návrhom zákona sa nahrádza súčasná právna úprava doplnkového dôchodkového poistenia právnou úpravou doplnkového dôchodkového sporenia. 
Cieľom predloženého návrhu je odstrániť nedostatky súčasného systému doplnkového dôchodkového poistenia a zvýšenie transparentnosti tohto systému ako III. piliera dôchodkového systému v Slovenskej republike. 
V predkladanom návrhu sa zachováva zamestnanecko-zamestnávateľský princíp. Účastníkom doplnkového dôchodkového sporenia môže byť zamestnanec ako aj každá fyzická osoba, ktorá dovŕšila 18 rokov veku.   Z doplnkového dôchodkového sporenia sa navrhuje poskytovať doplnkový starobný dôchodok, doplnkový výsluhový dôchodok, jednorazové vyrovnanie a odstupné. Navrhovaná právna úprava sprísňuje podmienky pre vyplácanie doplnkového starobného dôchodku, a to zvýšením minimálneho veku z 50 na 55 rokov a predĺžením dôchodkového sporenia z 5 na 10 rokov a navrhuje transformáciu doplnkových dôchodkových poisťovní na doplnkové dôchodkové spoločnosti. Výkon dohľadu v doplnkovom dôchodkovom sporení prechádza z Ministerstva práce, sociálnych vecí a rodiny na Úrad pre finančný trh.
     
                                                      III.
	                        
     Legislatívna rada vlády Slovenskej republiky prerokovala predmetný návrh zákona dňa  10. augusta 2004.
Legislatívna rada vlády Slovenskej republiky odporučila predkladateľovi zapracovať jej pripomienky a na rokovanie vlády Slovenskej republiky predložiť návrh zákona o doplnkovom dôchodkovom sporení a o zmene a doplnení niektorých zákonov v novom znení.  

	     IV.
	
     Sekcia vládnej legislatívy Úradu vlády Slovenskej republiky konštatuje, že v predloženom znení návrhu zákona je zapracovaných všetkých 87 pripomienok Legislatívnej rady vlády SR, a preto odporúča návrh zákona   schváliť, avšak ešte s týmito pripomienkami :

K § 7
V odseku 3 je potrebné slovo „stanovenie“ nahradiť slovom „určenie“.

K § 23
V odseku 7 je potrebné slová „najneskôr do“ nahradiť slovami „v lehote“.

K § 35
Legislatívna rada vlády SR odporúča vláde SR rozhodnúť, či v záujme ochrany účastníkov je potrebné percentuálne určiť aj dolnú hranicu odplaty za správu doplnkového dôchodkového fondu, alebo túto hranicu nie je potrebné určiť.

Bratislava 17. augusta 2004
Vypracovala: D. Mochnacká

									Štefan G r m a n
									generálny riaditeľ                                                   
              sekcie vládnej   legislatívy